Al-Musta'in II

Áhmad al-Mustaín II (en arabe أبو جعفر أحمد بن يوسف بن هود المستعين بالله, Abū Ŷaʿfar Aḥmad ibn Yūsuf ibn Hūd al-Mustaʿīn bi-Llāh) estió o quarto rei d'a dinastía hudín d'a taifa de Saraqusta (1085-1110).

Mientres o reinau d'Áhmad al-Mustaín II l'abance d'os aragoneses Cinca abaixo y en as comarcas de Uesca ye ya muit important, y a isto se suma o feito de que a resta d'as taifas, embrecadas en guerras y debilitadas dimpués d'a conquiesta de Toledo por o poderoso Alifonso VI de Leyón, no podeban aduyar-le.

Debant d'ista situación, al-Mu'támid d'Isbiliya (Sevilla) pidió a os reis de Batalyaws (Badajoz) y Garnatah (Granada) que s'unieran a ell ta pedir a intervención de Yúsuf ibn Tasufín, emir d'os almurabitz, que acudioron en aduya d'as taifas hispanas y consiguioron vencer a la coalición de reinos cristianos, encabezaus por Alifonso VI de Leyón y Castiella en 1086 en a batalla de Sagrajas. Ista redota libró a Saraqusta d'a presión d'os cristianos por un tiempo: en 1086 a ciudat yera setiada por Alifonso VI que habió de devantar o seche ta enfrontinar-se a los almurabitz.

En 1090 l'imperio almurabit reunificó as taifas como protectoraus chusmesos a o poder central de Marráquex y destituyioron a toz os reis de taifas fueras d'al-Mustaín, que conservó buenas relacions con os almurabitz, gracias a lo que se mantenió como reino independient, ya que, en estar una zona mugant d'al-Ándalus con os cristianos, estió l'unico territorio que evitó a unificación almurabit.

Manimenos, os cristianos continaban enantando. En 1089 cayió Monzón, en 1091, Balaguer y en 1096, Wasqa (Uesca) dimpués d'a batalla d'Alcoraz. Ta mirar d'oposar-se a o reino d'Aragón, al-Mustaín heba de bosar fuertes parias a o suyo protector, Alifonso VI de Castiella.

Al-Mustaín consiguió mantener un dificil equilibrio politico entre dos fuegos, pero en 1110 fue redotau y muerto en a batalla de Val Tierra, amán de Tudela, por Alifonso I lo Batallero, que ya heba preso Exeya y Taust.

 Bibliografía 
 CERVERA FRAS, M ª José, El reino de Saraqusta, Zaragoza, CAI, 1999. ISBN 84-88305-93-1
 CORRAL, José Luis, Historia de Zaragoza. Zaragoza musulmana (714-1118), Zaragoza, Ayto. de Zaragoza y CAI, 1998. ISBN 84-8069-155-7
 MONTANER FRUTOS, Alberto, "Introducción histórica" al capítulo "El palacio musulmán", en: Bernabé Cabañero Subiza et alt., La Aljafería (vol. I), Zaragoza, Cortes de Aragón, 1998. págs. 35-65. ISBN 84-86794-97-8
 VIGUERA MOLINS, Mª Jesús, Aragón musulmán, Zaragoza, Mira editores, 1988. ISBN 84-86778-06-9
 VIGUERA MOLINS, Mª Jesús, El islam en Aragón, Zaragoza, CAI, (Col. «Mariano de Pano y Ruata», nº 9), 1995. ISBN 84-88305-27-3

Categoría:Reis d'a Taifa de Saraqusta